lv lv lv en lv lv sl lv lv lv lv lv lv lv lv lv lv lv lv fr lv lv fr lv lv lv lv sv en lv nl lv en lv lv lv lv lv lv lv lv lv lv lv lv lv lv lv nb lv lv
Izsludināts projektu konkurss NVO un pašvaldībām jauniešu atbalstam Covid-19 radīto seku mazināšanai | Aglonas pagasta pārvalde
Preiļu Novada Aglonas pagasta portāls – jaunumi, ziņas, aktualitātes…
Lai palīdzētu jauniešiem pārvarēt Covid-19 pandēmijas radītās sekas, Jaunatnes starptautisko programmu aģentūra (JSPA) īsteno Izglītības un zinātnes ministrijas (IZM) un JSPA izstrādātu īpašu atbalsta programmu Latvijas pašvaldībām un nevalstiskajām organizācijām, kas strādā ar jauniešiem.
Projektu pieteikumus finansējuma saņemšanai varēs iesniegt līdz 2021. gada 30. aprīlim, bet apstiprinātos projektus – īstenot līdz 2021. gada beigām, sniedzot atbalstu gan jauniešiem, gan darbā ar jaunatni iesaistītajiem. Tāpat projektu iesniedzējiem ir iespējams pieteikties informatīviem semināriem par projekta pieteikumu sagatavošanu.
Projektu konkursā pieejamais finansējums ir 430 000,00 EUR, savukārt vienam projektam maksimāli pieejamais finansējuma apmērs ir 10 000,00 EUR. Kopumā plānots atbalstīt vairāk nekā 40 projektus, kurus ir aicinātas īstenot Latvijas novadu vai pilsētu pašvaldības, pašvaldību iestādes un nevalstiskās organizācijas (biedrības un nodibinājumi), kas ir iesaistītas darbā ar jaunatni.
“Covid-19 pandēmija ir būtiski ietekmējusi visas jauniešu dzīves jomas – izglītību, nodarbinātību un brīvā laika pavadīšanu, kā arī iespaidojusi viņu mentālo labsajūtu. Vecumposmā, kad veiksmīgai pārejai uz pilnvērtīgu pieaugušā dzīvi būtiska ir ne tikai zināšanu un jaunu prasmju apguve, bet arī sociālo lomu iepazīšana vienaudžu vidē, jaunieši ir bijuši spiesti distancēties un norobežoties, bet skolas solu nomainīt pret attālināto mācību izaicinājumiem. Lai Covid-19 pandēmijas ietekmē nepieaugtu to jauniešu skaits, kas nestrādā, nemācās un neapgūst arodu, jauniešiem ir nepieciešams sniegt daudzpusīgu atbalstu, iesaistot jaunatnes jomā strādājošos,” norāda JSPA direktore Daina Sproģe.
Programmas mērķis ir nodrošināt atbalsta pasākumus jauniešiem vecumā no 13 līdz 25 gadiem Covid-19 pandēmijas seku mazināšanai, veicināt jaunu zināšanu un prasmju apguvi, sagatavot jauniešus turpmākajām mācībām un darba tirgum, kā arī stiprināt savstarpējo atbalstu un viņu piederības sajūtu vietējai kopienai. Tāpat būtiski ir sniegt iespēju socializēties un kvalitatīvi pavadīt brīvo laiku, nodrošināt jauniešiem iespēju saņemt individuālu atbalstu ārpusskolas laikā un mazināt jauniešu psihoemocionālās veselības riskus Covid-19 pandēmijas laikā un pēc tās.
Lai sniegtu plašāku informāciju un palīdzētu sagatavot kvalitatīvus projekta pieteikumus, JSPA projektu iesniedzējiem piedāvās informatīvu tiešsaistes semināru par projekta pieteikuma sagatavošanu. 15. – 16. aprīlī, dalības reģistrācija šeit  un 19. – 20. aprīlī, reģistrācija šeit. Tāpat no aprīļa līdz decembrim darbā ar jaunatni iesaistītajiem būs pieejami vairāki JSPA nodrošināti atbalsta pasākumi.
Atklātā projektu konkursa “Atbalsts jauniešiem Covid-19 pandēmijas radīto seku mazināšanai” aktuāli dokumenti aprīļa sākumā (pēc nolikuma publicēšanas) būs pieejami tīmekļa vietnē: www.jaunatne.gov.lv.
2021. gada 18. martā valdībā izskatītais informatīvais ziņojums “Par atbalstu jauniešiem Covid-19 pandēmijas radīto seku mazināšanai” un rīkojuma projekts “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” ir pieejams Ministru kabineta tīmekļa vietnē tīmekļa vietnē.
Par Jaunatnes politikas valsts programmu
Jaunatnes politikas valsts programma 2021. – 2023. gadam ir izstrādāta, lai nodrošinātu efektīvu un koordinētu jaunatnes politikas īstenošanu Latvijā un nodrošinātu ilgtermiņa un vidēja termiņa attīstības plānošanas dokumentos noteikto uzdevumu īstenošanu un rezultatīvo rādītāju sasniegšanu jaunatnes jomā.
Jaunatnes politikas valsts programmas 2021. – 2023. gadam mērķis ir ar informatīvu, metodisku un finansiālu valsts atbalstu nodrošināt darba ar jaunatni Latvijā koordināciju un attīstību, lai radītu labvēlīgu vidi jauniešu dzīves kvalitātes uzlabošanai un palīdzētu katram jaunietim uzsākt patstāvīgu dzīvi kā atbildīgam sabiedrības loceklim. Programmā ietvertie pasākumi ir pakārtoti Jaunatnes politikas pamatnostādnēs 2021. – 2027. gadam definētajiem mērķiem, rīcības virzieniem un uzdevumiem.
JSPA darbojas kopš 1999. gada. Tā ir Izglītības un zinātnes ministres pakļautībā esoša tiešās pārvaldes iestāde, kuras mērķis ir veicināt jauniešu aktivitāti un mobilitāti, līdzdalību jaunatnes brīvprātīgajā darbā, neformālās izglītības un jaunatnes informācijas programmās un projektos, kā arī veicināt jauniešu neformālo izglītību saistībā ar mūžizglītību.
JSPA administrē dažādas starptautiskas un nacionālas programmas: “Erasmus+”; “Eiropas Solidaritātes korpuss”, Eiropas Komisijas informācijas tīklu jauniešiem “Eurodesk”, “eTwinning”, Izglītības un zinātnes ministrijas Jaunatnes politikas valsts programmu, Jauniešu garantijas projektu “PROTI un DARI!”.
Avots: Jaunatnes starptautisko programmu aģentūra
Saskaņā ar ART tīmekļa vietne aglona.lv no 2022. gada 1. janvāra netiks uzturēta!
Ziemassvētku un Jaunā gadabrīvdienās gaidāmas izmaiņas vairāk nekā 400 reģionālo autobusu maršrutu
Vakcinācijas pret Covid-19 autobuss 21. decembrī būs Preiļu novada pagastos
“Stāsts, kas gribēja kļūt par tavu grāmatu”: “Liels un mazs” aicina iepazīties ar 2021. gadā izdotajām bērnu grāmatām video lasījumos
Nolietotu elektropreču bezmaksas utilizācija
© 2022 Aglonas pagasta pārvalde
Sīkdatņu politika Aglonas novada domes mājas lapā Mēs lietojam sīkdatnes (cookies-angļu.val.), lai nodrošinātu Jums labāku lietošanas pieredzi mūsu mājas lapā. Šīs sīkdatnes mēs izmantojam tikai statistikas vākšanas nolūkos, izmantojot Google Analytics; tās tiek glabātas 1 mēnesi.OkPrivātuma paziņojums